VENDIM
Nr. 180, datë 20.8.2018

MBI LICENCIMIN E SHOQËRISË “ALESIO–2014” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “FUSHË-ARRËZ”, ME FUQI 
TË INSTALUAR 1990 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, nenit 4, pika 1, germa “a”, nenit 5, pika 1, germa “a” dhe nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, dhe nenit 15, të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 20.8.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut mbi licencimin e shoqërisë “Alesio–2014” sh.p.k., në veprimtarinë e prodhimit të energjisë elektrike, 
konstatoi se: 
- Bordi i ERE-s, me vendimin nr. 143, datë 25.6.2018, ka filluar procedurën për shqyrtimin e aplikimit të shoqërisë “Alesio–2014” sh.p.k., për licencim në veprimtarinë e prodhimit të energjisë elektrike nga HEC “Fushë-Arrëz”, me fuqi të instaluar 1990 kw.
- ERE, me shkresën nr. 55/38 prot., datë 26.6.2018, ka bërë njoftimin në media për fillimin e procedurës për shqyrtimin e aplikimit. 
- ERE, me shkresën nr. 420/1 prot., datë 28.6.2018, i ka kërkuar subjektit plotësimin e dokumentacionit të munguar ose jo të plotë, që konsistonte në:
- dokumentacioni juridik, administrativ dhe pronësor. Neni 9, pika 2, germa “d” të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” (rifreskimi i vërtetimit nga Prokuroria dhe Gjykata);
- dokumentacioni financiar dhe fiskal. Neni 9, pika 3, germa “a”, të Rregullores sipërcituar (vërtetimi për shlyerjen e tatim-taksave). Neni 9, pika 3, germa “c”, të Rregullores sipërcituar (dokumente që vërtetojnë aftësinë ose mbështetjen financiare të aplikuesit); 
- dokumentacioni teknik për HEC-in. Neni 9, pika 4.1.3, germa “b” të Rregullores sipërcituar (një diagram elektrik në format A1 të agregateve dhe bllokut të transformimit ku të evidentohen qartë pika e lidhjes me sistemin dhe pika e matjes).
- Me shkresën e protokolluar në ERE me nr. 420/3 prot., datë 7.8.2018, subjekti “Alesio 2014”, ka përcjellë në ERE të gjithë dokumentacionin e kërkuar.
- Në përfundim të afatit të përcaktuar në nenin 10, pika 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk rezulton të ketë vërejtje apo ankesë nga palë të treta, lidhur me aplikimin e bërë nga shoqëria “Alesio–2014” sh.p.k. 
- Në përfundim të shqyrtimit, rezulton se aplikimi i shoqërisë “Alesio–2014” sh.p.k., plotëson tërësisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”.
- Kontrata nr. 986 rep. dhe nr. 431/2 kol., datë 9.5.2018, e lidhur ndërmjet shoqërisë “Alesio–2014” sh.p.k., në cilësinë e mbajtësit të miratimit dhe Ministrisë së Infrastrukturës dhe Energjisë parashikon një kohëzgjatje prej 49 vjetësh. Neni 38, pika 1, germa “a”, i ligjit nr. 43/2015, “Për sektorin e energjisë elektrike”, parashikon se afati i vlefshmërisë së licencës për veprimtarinë e prodhimit, nuk mund të jetë më shumë se 30 vjet. Neni 5, pika 1, germa “a” i “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, parashikon se kohëzgjatja e vlefshmërisë së licencës për prodhimin e energjisë elektrike është deri në 30 vjet.
Për gjithë sa më sipër cituar, Bordi i ERE-s 

VENDOSI:

1. Të licencojë shoqërinë “Alesio–2014” sh.p.k., në veprimtarinë e prodhimit të energjisë elektrike nga HEC “Fushë-Arrëz”, me fuqi të instaluar 1990 kw, për një afat 30-vjeçar.
2. Drejtoria e Licencimit dhe e Monitorimit të Tregut të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

